Karsakiškio tiltas

Karsakiškio tiltas – automobilių tiltas, kertantis Lėvens upę Karsakiškyje, Panevėžio rajone, kelyje  (92,78 km), apie 13 km į šiaurės rytus nuo Panevėžio. 

Tiltas stovi ties įvažiavimu į Karsakiškį nuo Panevėžio pusės. Jis sujungia Lėvens krantus 72,5 km atstumu nuo jo žiočių. Neskaitant gretimų kabančių pėsčiųjų tiltų Karsakiškyje ir Pažambėje, upės 63,0 km stovi Paliūniškio tiltas, 76,6 km – tiltas Bygailiuose.

Istorija

Aplinkkelio projektas 

Išaugus tranzitinio eismo srautams per Karsakiškio gyvenvietės centrą, 1980 m. nuspręsta nutiesti Karsakiškio aplinkkelį. Projektą  parengė „Lietkelprojektas“, tačiau šis sumanymas liko neįgyvendintas. 

Po kelerių metų, 1986 m. pastatytas tiltas per Lėvens upę, nutiesta dalis aplinkkelio, kurio statybos reikmėms rezervuota 30 m pločio žemės ūkio paskirties žemės juosta. 

2005 m. duomenimis, pro Karsakiškį per parą važiuodavo 5875 automobiliai. 2005–2006 m. pakoreguotas daugiau nei dviejų dešimtmečių senumo projektas. Darbus užbaigti buvo numatyta dar 2008 m. pabaigoje. Tačiau tam pasipriešino gamtosaugininkai dėl aplinkkelio keliamos grėsmės unikalioms Lėvens slėnio senvagėms ir mezofitinėms pievoms. Po netrumpų diskusijų nuspręsta, kad bus statoma estakada, kuri palengvintų faunos migraciją palei upę ir sumažintų naikinamų buveinių plotą. Lėvens upė yra saugoma kaip žuvų migracijos takas, todėl naujai statomam tiltui būtų taikomas reikalavimas netrikdyti saugomų žuvų migracijos, nesudaryti patvankos ir kaskadų. Planuota statybų pabaiga jau vėliau – 2009 ar net 2010 m. Senasis, dar sovietmečiu statytas tiltas aplinkkelio reikmėms neturėjo būti naudojamas. Panevėžio regiono aplinkos apsaugos departamentas tuomet siūlė Lietuvos automobilių kelių direkcijai ieškoti alternatyvių kelio tiesimo variantų. Vilkinant projektą dėl gamtosauginių reikalavimų, sukilo Karsakiškio bendruomenė, kuri buvo pasiryžusi kelio blokadai. Galiausiai dėl lėšų stokos atsisakyta ambicingo projekto.

Tilto rekonstrukcija 

Dėl intensyvaus eismo fiziškai susidėvėjo 1986 m. statytas senasis Karsakiškio tiltas, todėl 2010 m. pavasarį buvo paskelbtas tilto rekonstrukcijos konkursas. Statinys buvo prastos būklės: asfalto danga ant važiuojamosios dalies suskilinėjusi ir duobėta, nebuvo deformacinių pjūvių, suirusi hidroizoliacija, ištrupėjęs nešančiųjų sijų apsauginis betono sluoksnis, korozijos pažeista armatūra.

„Panevėžio keliai“ 2010 m. atliko numatytus darbus 92,78 kilometre ties Karsakiškio gyvenviete. 46,6 m ilgio tiltas po rekonstrukcijos išplatėjo nuo 9 iki 12 m pločio. Sustiprintos krantinės atramos, apjuosiant jas visu perimetru armuota gelžbetonine juosta, įrengti nauji platesni tarpinių atramų rygeliai. Įrengta nauja tilto perdanga, sumontavus naujas gelžbetonines sijas. Abiejose tilto pusėse įrengti šalitilčiai, cinkuoto metalo turėklai ir atitvarai, lietaus nuvedimo šulinėliai ant tilto ir jo prieigose. Ant tilto paklota trisluoksnė asfaltbetonio danga. Rekonstrukcijos metu automobilių eismas tiltu buvo nutrauktas ir nukreiptas per šalia pastatytą surenkamąjį laikiną tiltą.

Duomenys 

Karsakiškio tiltas gelžbetoninis, sijinis, 3 tarpatramių. Perdanga  sumontuota iš tėjinio skerspjūvio sijų, atremtų į du masyvius taurus ir dvi krantines atramas. Važiuojamoji dalis – dviejų eismo juostų, yra šalitilčiai pėstiesiems.

Literatūra 

 Henrikas Adolfas Kebeikis. Žvilgsnis į Lietuvos tiltus. - Kaunas: „Kopa“, 2004. ISBN 9955-9711-0-X

Šaltiniai

Nuorodos 

 122. Panevėžys - Rokiškis - Daugpilis. Karsakiškio aplinkkelis miestai.net
 Tiltas per Lėvens upę kelyje Nr.122 Daugpilis-Rokiškis-Panevėžys 92,78 km (Henriko Kebeikio kolekcija, 107-122d nuotraukos)

 
Karsakiškis
Tiltai per Lėvenį
Lietuvos sijiniai tiltai
Panevėžio rajono tiltai